На основу члана 59. и члана 82. став 3 Закона о локалној самоуправи („Службени гласник Републике Српске“, број: 97/16) и члана 66. Статута Општине Источни Стари Град („Службене новине града Источно Сарајево“, број: 33/17 ), Начелник Општине Источни Стари Град, д о н о с и:

**УПУТСТВО**

**О ОБРАЧУНУ, НАПЛАТИ И КОНТРОЛИ НАПЛАТЕ НЕПОРЕСКИХ ПРИХОДА БУЏЕТА ОПШТИНЕ ИСТОЧНИ СТАРИ ГРАД**

**I - ОПШТЕ ОДРЕДБЕ**

**Члан 1.**

Овим Упутством уређују се непорески приходи према врстама, обрачун, извори,

наплата и контрола наплате непореских прихода, као и друга питања од значаја зa побољшање наплате ове врсте прихода буџета Општине Источни Стари Град.

**Члан 2.**

Непорески приходи буџета Општине Источни Стари Град, по врстама, су следећи:

- 721222 - Приход од издавања у закуп пословних зграда и просторија

- 721223 - Приход од земљишне ренте

- 721311 - Приход од камата на новчана средства на редовним трезорским рачунима

- 721312 - Приход од камата на новчана средства на намјенским трезорским рачунима

- 722121 - Општинске административне таксе

- 722312 - Комуналане таксе на фирму

- 722411 - Накнада за уређивање грађевинског земљишта

- 722412 - Накнада за коришћење грађевинског земљишта

- 722424 - Накнада за кориштење минералних сировина

- 722425 - Накнада за промјену намјене пољопривредног земљишта

- 722435 - Накнада за коришћење шума и шумског земљшта – средства за развој

неразвијених дијелова општине остварена продајом шумских сортимената

- 722437 – Накнада за обављање посова од општег интереса у шумама у приватној

својини

- 722442- Накнада за воде за пиће у јавном водоснабдијевању

- 722446- Накнада за заштиту вода коју пллаћају васници транспортних средстава

која користе нафту или нафтне деривате

- 772447- Накнада за испуштање отпадних вода

- 722467 - Противпожарна накнада

- 722591 - Приходи општинских органа управе

- 723121 - Новчане казне изречене у прекршајном поступку за прекршаје прописане

актом скупштине општине

- 729124 - Остали општински непорески приходи

**- II - ОБРАЧУН НЕПОРЕСКИХ ПРИХОДА**

**Члан 3.**

Релевантни прописи и основи за обрачун непореских прихода су:

- Одлука о оснивању Општинске управе Источни Стари Град

- Одлука о општинским административним таксама

- Одлука о комуналним таксама града Источно Сарајево

- Одлука о уређењу простора и грађевинском земљишту

- Одлука о виснини накнаде за трошкове уређење градског грађевинског земљишта

- Одлука о утврђивању накнаде за пружање стручно- техничких услуга

- Правилник о рачуноводству и рачуноводственим политикама

- Наредба о уплаћивању одређних прихода буџета Републике, општина, градова и

фондова

- Закон о административним таксама

- Закон о комуналним таксама

- Закон о буџетском систему Републике Српске

- Закон о пореском поступку Републике Српске

- Закон о облигационим односима

- Закон о комуналним дјелатностима

- Закон о водама

- Закон о пољопривредном земљишту

- Закон о шумама

- Закон о заштити од пожара

- Закон о концесијама

- Закон о општем управном поступку

- Закон о уређењу простора и грађењу

- Закон о занатско-предузетничкој дјелатности

- Закон о угоститељству

- Закон о превозу у друмском саобраћају

- Закон о комуналној полицији РС

- Закон о прекршајима РС

- Правилник о буџетским класификацијама, садржини рачуна и примјени контног плана за кориснике прихода буџета Републике, општина, градова и фондова и други прописи, укључујући измјене и допуне горе наведених прописа које буду у међувремену донијете.

**Члан 4.**

Обрачун непореских прихода врше надлежне службе Општинске управе Источни Стари Град, односно други органи, у складу са законом (у даљем тексту: "надлежни орган").

Обавезе плаћања непореских прихода се утврђује актом надлежног органа у складу са законом или другим прописом донесеним на основу закона, односно уговором који се закључује са корисницима јавних добара/средстава.

У оквиру својих овлашћења надлежни орган, у циљу обрачуна и наплате непореског прихода, доноси одговарајућа акта (рјешења, одлуке, закључке и др.) или закључује уговоре по основу којих се остварују непорески приходи.

**Члан 5.**

Акт надлежног органа којим се утврђује обавеза плаћања непореског прихода, у складу са законом, другим прописима и овим Упутством садрже, између осталог, обавезно и следеће елементе:

- тачан назив предузећа или предузетника, односно тачно име и презиме физичког лица са адресом истог као и ЈИБ за правна лица и ЈМБГ за физичка лица да би се задужење могло повезати са уплатом прихода,

- основ за обрачун (пропис и тарифни став) и износ прихода,

- клаузула правоснажности ради евидентирања непореског прихода,

- напомену да странка мора уплатити таксу или накнаду у складу са датом инструкцијом за плаћање добијене од водитеља поступка са потребним подацима (број жиро рачуна, идентични подаци са захтјевом ЈМБГ или ЈИБ у зависности од података који су евидентирани на захтјеву странке, исправан број врсте прихода као и позив на број) у циљу сигурности евидентирања и наплате прихода.

**Члан 6.**

Уговор којим се успоставља обавеза плаћања непореских прихода, мора садржати,

између осталих, следеће елементе:

- означење уговора (именовани или неименовани уговори),

- предмет уговора,

- назив уговорних страна, са подацима о обвезнику плаћања на основу којих се може

вршити праћење испуњавања обавеза плаћања,

- правни основ за одређивање обавезе плаћања накнада,

- начин обрачуна, висина обавеза и рокови плаћања,

- обавезе обвезника плаћања

- санкције у случају неплаћања и раскид уговора.

**III - ИЗВОРИ НЕПОРЕСКИХ ПРИХОДА**

**1.Приход од камата**

**Члан 7.**

Приход од камата чине:

- Приход од камата на новчана средства на редовним трезорским рачунима (721311)

- Приход од камата на новчана средства на намјенским трезорским рачунима (721312)

Приход од камата на новчана средстава (по виђењу) код банака се остварује по основу уговора између Општине Источни Стари Град и банке која је изабрана као најповољнији понуђач у поступку јавне набаке услуга.

Банка обрачунава и исплаћује камату сходно уговору са банком у ком се децидно наводи каматна стопа за сваки депозит на годишњем нивоу.

Служба за буџет и финансије врши контролу обрачуна и наплате овог непореског прихода, на годишњем нивоу, о чему подноси извјештај начелнику Општине. У случају одступања од уговорених одредби у обрачуну камата предузимају се одговарајуће мјере за остваривање планираних прихода по том основу.

**2.Приход од издавања у закуп пословних зграда и просторија (721222)**

**Члан 8.**

Прописи који уређују давање у закуп пословних просторија су Закон о закупу пословних зграда и просторија и Закон о облигационим односима.

Издавање у закуп пословних просторија регулише се уговором између закуподавца и закупопримца. Уговор се закључује у складу са законским одредбама, са правним и физичким лицима, а истим се прецизира висина закупнине, начин обрачуна и плаћања за наредни период.

Служба за буџет и финансије врши задужење и наплату овог прихода. Задужење се врши мјесечно на бази испостављених фактура, у складу са закљученим уговорима. Фактуре се испостављају до петог у мјесецу за претходни мјесец. Закупац је дужан по основу потписаног уговора и мјесечне фактуре уплаћивати закупнину на Јединствени рачун трезора Општине Источни Стари Град до 10. у мјесецу односно на начин како је уређено уговором.

Уколико закупопимац не поштује уговорене рокове плаћања и не уплати закупнину за два мјесеца узастопно, покренуће се поступак за раскид уговора и обрачунава се законска затезна камата за период кашњења уплате прихода, у складу са важећим прописима.

**3.Приходи од земљишне ренте (721223)**

**Члан 9.**

Остваривање ове врсте прихода заснива се на одредбама Одлуке о уређењу простора и грађевинском земљишту и Одлуке о одређивању просјечне коначне грађевинске цијене m² корисне површине стамбеног и пословног простора из претходне године. Ову накнаду плаћају инвеститори објеката који се граде на том земљишту према јединице корисне површине објекта.

На основу локацијских услова и изведбеног пројекта овлашћени службеник у Служби за просторно уређење, грађевинарство и екологију, обрачунава ренту. Ова накнада се утврђује рјешењем о утврђивању накнаде за ренту, а наплаћује се прије издавања грађевинске дозволе.

**4.Таксе**

**4.1. Општинска административна такса (722131)**

**Члан 10.**

Такса се плаћа за списе и радње у управним стварима, односно за друге предмете и

радње предвиђене таксеном тарифом, а таксени обвезник је оно лице по чијем се захтјеву

поступак покреће, односно обављају радње предвиђене таксеном тарифом.

Општинске административне таксе се могу наплаћивати само за оне предмете и у оној висини која је одређена Одлуком о општинским административним таксама, према таксеној тарифи.

Ниједна такса се не може наплатити ако таксеном тарифом није прописана, нити се

може странка ослободити плаћања општинске административне таксе ако то није предвиђено прописима, нити се може наплатити такса у износу већем или мањем од прописаног.

**Члан 11.**

Наплату односно провјеру извршене уплате општинске административне таксе врше овлашћени службеници путем уплатнице/признанице, односно у виду таксене марке, и то:

- за захтјеве и друге поднеске који се доносе по захтјеву и другом поднеску странке -

у моменту подношења захтјева,

- за поднеске дате на записник - кад се саставља записник;

- за овјеру потписа, рукописа и преписа и издавање увјерења на усмени захтјев - у

моменту када се странка обраћа за извршење тих радњи.

Након наплате таксене маркице, службеник таксу лијепи на поднесак и поништава је, односно признаницу о уплати спаја уз поднесак.

**Члан 12.**

Нетаксирани или недовољно таксирани поднесци и други списи се примају од странака са констатацијом да рјешење или други акт поводом нетаксираног поднеска не може бити сачињен прије него плати прописану таксу.

Ако је нетаксиран или недовољно таксиран поднесак или други спис стигао поштом, орган надлежан за одлучивање о захтјеву дужан је позвати таксеног обвезника опоменом да у року од 10 дана од примитка опомене плати редовну таксу и таксу за издату опомену.

Лице које је платило таксу коју није била дужно платити или је таксу платило у износу већем од прописаног или за радњу коју орган није из било којих разлога извршио, има право на поврат таксе, односно више плаћене таксе.

Поступак за поврат таксе покреће се на захтјев странке, у року од 15 дана а подноси се

органу који је извршио обрачун односно наплату таксе.

**4.2. Комуналне таксе**

**Члан 13.**

Обрачун комуналне таксе врши надлежан орган, сваки из свог дјелокруга рада, у

форми рјешења односно другог акта када је то законом одређено.

Акт из претходног става овог члана доноси се најкасније у року од мјесец дана од дана

подношења захтјева или у року од два мјесеца при чему се записнички констатује разлог

кашњења у изради рјешења.

Сваки издати акт, уколико исти није лично преузела странка у року од 8 дана од дана

издавања, доставља се странци путем поште уз обезбеђење доказа о извршеној достави или на неки други законом прописан начин.

**4.2.1. Комуналне таксе на фирму (722312**)

**Члан 14.**

Обавезу плаћања комуналне таксе на фирму у годишњем износу имају сва правна лица, предузетници и други субјекти, који обављају дјелатност на подручју општине Источни Стари Град и који на објктима чије је сједиште на подручју општине имају истакнуту фирму, односно натпис који означава обављање дјелатносити.

Такса на фирму утврђује се у годишњем износу тако што странка подноси пореску пријаву на прописаном обрасцу (ПП-КТ) до 31. марта текуће године, а плаћа се у двије једнаке рате и то прва рата до 31.03., а друга рата до 30.06. текуће године. Уколико се фирма региструје у другој половини године, дужна је уплатити половину укупног износа.

Пореска управа врши задужење и наплату комуналне таксе на фирму, сходно одредбама Одлуке о комуналним таксама, а у складу са одредбама Закона о Пореском поступку. Према одредбама Закона о Пореском поступку, у случају када таксени обвезник није правилно обрачунао, пријавио или платио обавезу, Пореска управа доноси рјешење за

плаћање, а поступци принудне наплате (укључујући и пипадајуће камате и трошкове) проводе се примјеном мјера предвиђених тим Законом.

**Члан 15.**

Служба за просторно уређење, грађевинарство и екологију, путем комуналне

полиције или у другим посебним случајевима гдје је неопходно мишљење стручног лица из одређене области, а на основу поднешеног захтјева, на терену извршиће провјеру испуњености услова прописаних у Одлуци о комуналном реду, при чему се сачињава записник, у којем је наведено позитивно мишљење.

Служба за просторно уређење, грађевинарство и екологију, рјешењем одобрава привремено заузимање јавних површина на одређено вријеме. Висину таксе обрачунава и

наплаћује Служба за просторно уређење, грађевинарство и екологију која је надлежна за

издавање одобрења за привремено заузимање јавне површина. Надлежни орган неће издати одобрење за заузеће јавне површине уколико се претходно не изврши уплата односно накнада за кориштење јавних површина. Надлежна служба један примјерак рјешења доставља служби за буџет и финансије и комуналној полицији. Комунална полиција надзором провјерава чињенично стање и у случају одступања налаже усклађивање стања што је предмет поновне провјере од стране комуналне полиције.

**Члан 16.**

За постављање привремених објеката на градском грађевинском земљишту закључују се Уговори о закупу којим се регулише начин плаћања, а све у складу са Одлуком о уређењу простора и грађевинском земљишту и исти се достављају служби за буџет и финансије.

**5. Накнаде**

5**.1. Накнада за уређење градског грађевинског земљишта (722411)**

**Члан 17.**

Законом о уређењу простора и грађевинском земљишту уређена је обавеза плаћања

накнаде за уређење грађевинског земљишта.

Висина накнаде за уређење градског грађевинског земљишта заснива се на одредбама Одлуке о уређењу простора и грађевинском земљишту. Ову накнаду плаћају инвеститори објеката који граде на том земљишту према јединице корисне површине објекта и обухвата стварне трошкове припремања и опремања грађевинског земљишта.

На основу локацијских услова и изведбеног пројекта овлашћени службеник у служби за просторно уређење, грађевинарство и екологију, обрачунава накнаду за уређење грађевинског земљишта. Ова накнада се утврђује рјешењем о утврђивању накнаде за уређење, а наплаћује се прије издавања грађевинске дозволе.

Контролу плаћања утврђене накнаде врши водитељ поступка.

**5.2. Накнада за кориштење градског грађевинског земљишта (722412)**

**Члан 18.**

Одлуком о утврђивању висине накнаде за закуп осталог грађевинског земљишта на подручју општине Источни Стари Град, регулисана је годишња накнада 1 m² земљишта које се даје у закуп ради изградње/постављања привремених грађевина.

На основу плана постављања привремених објеката годишња накнада се обрачунава и утврђује Уговором о закупу градског грађевинског земљишта.

**5.3. Накнада за коришћење минералних сировина (722424)**

**Члан 19.**

Накнада за коришћење минералних сировина плаћа се у складу са одредбама Закона о концесијама. Експлоатација се одобрава рјешењем надлежног министарства и утврђује висина и начин обрачуна накнаде.

Накнада за експлоатацију минерала из водотока плаћа се у складу са Законом о водама.

Надлежно министарство издаје рјешења којима одобрава експлоатацију шљунка, пијеска и камена те утврђује висину и начин обрачуна накнада по овом основу. Према Закону о водама накнаде које се дијеле између РС - 70% и општине/града - 30% а уплаћује се на рачун посебних намјена.

**5.4. Накнада за промјену намјене пољопривредног земљишта (722425)**

**Члан 20**.

Накнада за промјену намјене пољопривредног земљишта остварује се у складу са

одредбама Закона о пољопривредном земљишту.

Странка је дужна уплатити ову накнаду прије издавања пољопривредне сагласности. Накнада се у цијелом износу уплаћује на рачун буџета РС, при чему се на рачун јавних прихода града усмјерава 70% средстава, а преосталих 30% у корист јавних прихода РС.

Пољопривредна сагласност се прибавља прије добијања одобрења за грађење. Накнада се обрачунава на основу висине катастарског прихода утврђеног по скали за катастарске срезове у РС за општину Источни Стари Град, према Одлуци о утврђивању катастарског прихода од земљишта, у зависности од класе земљишта.

Обрачун накнаде за промјену намјене пољопривредног земљишта врши овлашћени службеник-водитељ поступка и врши контролу плаћања ове накнаде.

Провјеру уплаћених износа са рачуна буџета РС у односу на обрачунате накнаде врши задужени службеник службе за буџет и финансије.

**5.5. Накнада за репродукцију шума (722435)**

**Члан 21.**

Накнада за репродукцију шума се обрачунава сходно одредбама Закона о шумама. Ову накнаду намијењену простој репродукцији шума обрачунавају физичка лица у висини 10% вриједности продате дрвне масе (шумских сортимената) према тржишним цијенама -

франко утоварено на камионском путу.

Средства за поменуте намјене, за потребе дјелатности од општег интереса, на подручју

општине Источни Стари Град уплаћују се на издвојени рачун код банке.

**5.6. Средства за финансирање посебних мјера заштите од пожара (722467)**

**Члан 22.**

Средства за финансирање посебних мјера заштите од пожара дијеле се између Републике, општина и других корисника, а на основу Закона о заштити од пожара.

Предузећа и друга правна лица уплаћују средства у износу од 0,04% од пословног прихода

сходно овом Закону. Поменута средства се уплаћују на рачун јавних прихода РС, гдје се врши расподјела средстава и то: 60% средстава на рачун јавних прихода општине, а 40% на посебан рачун Ватрогасног савеза РС.

За овај приход подноси се пореска пријава Пореској управи, која је задужена за инспекцијски надзор над наплатом, полугодишње до 10. августа текуће године и годишње

до 10. марта текуће године за претходну годину. Пореска пријава се подноси на обрасцу

ПП-ОН (редни број 6).

**6. Приходи од општинских органа управе (722521)**

**Члан 23**.

Приходе од општинских органа управе чине:

- Накнаде за склапање брака

- Накнада за обрачунате трошкове техничког прегледа

Накнада за склапање брака се уплаћује по поднешеном захтеву, а на основу Одлуке о висини посебне накнаде за склапање брака. Доказ о уплати подносилац захтјева прилаже уз осталу документацију при предаји матичару.

Накнада за обрачунате трошкове техничког прегледа објеката наплаћује се од инвеститора и уплаћује се на рачун Општине Источни Стари Град. Ова накнада се обрачунава на основу Закона о уређењу простора и Правилника о вршењу техничког прегледа објекта, осматрању тла и објекте у току њихове употребе, општине Источни Стари Град.

**7. Остали општински приход (729124)**

**Члан 24.**

Остале општинске приходе чине:

- уплате за преузимање тендерске документације,

- уплате при подношењу захтјева за издавање кућног броја,

- приход од законских затезних камата и сл.

Службеник у организационој јединици код које се појављује основа за наплату ових прихода, у сарадњи са службеником у служби за буџет и финансије, прати и контролише правилност уплата и предузима одговарајуће мјере у складу са овлашћењима.

**IV - НАПЛАТА НЕПОРЕСКИХ ПРИХОДА**

**Члан 25.**

Уплата непореских прихода се врши путем жиро-рачуна буџета Општине који је наведен у рјешењу, односно другом акту којим је утврђен основ и висина за плаћање, ако је обавеза плаћања настала на тај начин.

Обвезници уплате непореских прихода општине Источни Стари Град по било ком основу наведеном у овом Упутству, своје обавезе измирују у року и на начин прописан актом којим је утврђена обавеза.

**Члан 26.**

Када је рјешењем, уговором или другим актом предвиђено плаћање у ратама, овлашћени службеник/водитељ поступка даје странци писану Инструкцију, са подацима

релевантним за уплату.

Такође, код плаћања таксе односно накнада у ратама морају се навести тачни рокови доспијећа рата, са напоменом санкција у случају кашњења са уплатом.

Водитељ поступка је дужан да прати динамику плаћања по ратама, у складу са актом којим је уговорено одложено плаћање.

**Члан 27**.

Уколико је странци рјешењем одобрено коришћење комуналне услуге за одређени

период, а у међувремену престане потреба за коришћењем, странка је дужна одмах по настанку такве ситуације о томе писмено обавијестити надлежан орган, који врши провјеру чињеничног стања у циљу евидентирања промјене, смањења обавеза и поврата више уплаћених средстава по издатом рјешењу.

Уколико странка писмено не обавијести надлежан орган о престанку коришћења комуналне услуге, а уговорено је плаћање у ратама, дужна је измирити цијели износ обрачунате таксе односно накнаде.

**Члан 28.**

Уколико је странка поднијела захтјев за коришћење комуналне услуге или извршење какве радње за коју је дужно платити одговарајући износ таксе или накнаде, а појављује се у својству правног лица са наведеним бројем пореског обвезника на захтјеву, а уплату дуговног износа је извршило физичко лице са бројем ЈМБГ и без позива на број, уплата се неће сматрати уредном.

У случају из претходног става овог члана, водитељ поступка је дужан писмено позвати странку ради разјашњења замјене идентитета дужника плаћања. Изјаве странке узеће се на записник.

Ако се ове уплате, на основу изјаве странке на записник, не могу повезати, водитељ поступка ће, у зависности од захтјева странке, обуставити вођење поступка односно покренути поступак принудне наплате.

**Члан 29.**

У циљу ефикасније наплате непореских прихода (посебно у случајевима гдје је уговорено плаћање у више мјесечних рата) овлашћени службеници су дужни да, дан или два прије доспјећа обавезе за плаћање, усмено/телефоном подсјете странку о потреби измирења обавеза, о чему ће сачинити службену забиљешку.

Уколико странка застане/касни са плаћањима својих обавеза, овлашћени службеник ће прво усмено опоменути странку да измири доспјеле обавезе, а затим упутити и писмену опомену са позивом за уплату дуга с напоменом о могућности покретања одговарајућег поступка за принудну наплату. Ако странка и даље у року од десет дана од дана пријема опомене не измири своју обавезу плаћања, водитељ поступка је дужан предмет прослиједити Пореској управи/Основном суда на принудну наплату.

Приликом припреме за покретање поступка принудне наплате потраживања, надлежни

службеници ће се руководити према листи приоритета регулисаних посебним Упутством.

**Члан 30.**

Уколико странка, и поред предузетих мјера из члана 28. и 29. овог Упутства, не плати дуговни износ у року који је неведен у опомени, покренуће се одговарајући поступак за принудну наплату дуга, у зависности од основа дуговања и надлежности органа пред којима се може такав поступак покренути.

У циљу покретања поступка за принудну наплату дуга, водитељ поступка припрема документацију из које се јасно може утврдити следеће:

- име и презиме односно тачан назив правног лица - дужника,

- пребивалиште, боравиште, односно сједиште, подаци и адресе њихових

законских заступника и пуномоћника, ако их имају,

- основ потраживања, дуговни износ и период закашњења у плаћању,

- радње и мјере које су предузете у циљу добровољног испуњења обавеза плаћања.

Податке и информације из претходног става овог члана водитељ поступка доставља службенику овлашћеном за припрему покретања поступка пред надлежним судом односно поступка принудне наплате пред Пореском управом.

Уз то се прилаже и документ/исправа на којој се заснива потраживање (вјеродостојна или извршна исправа, уговор и др.) као и друга документација која служи као доказ о дуговању односно покушају наплате прије покретања спора или поступка принудне наплате.

Службеник овлашћен за припрему покретања поступка принудне наплате, без одлагања, припрема одговарајући акт којим ће такав поступак покренути пред надлежним

органом, у складу са законом.

У посебним случајевима, гдје Пореска управа није надлежна за принудну наплату прихода, водитељ поступка може предложити начелнику уз писмену сагласност Начелника општине репрограм дуга у више мјесечних рата.

**V - КОНТРОЛА НАПЛАТЕ НЕПОРЕСКИХ ПРИХОДА И ИЗВЈЕШТАВАЊЕ**

**Члан 31.**

Контролу наплате непореских прихода, у складу са законом, другим прописима и овим Упутством, врше службеници у свим организационим јединицама Општинске управе које стварају основе за наплату односно наплаћују непореске приходе буџета Општине.

**Члан 32.**

Ради ефикасније контроле, сваки службеник/водитељ поступка приликом издавања

рјешења странци, дужан је провјерити уплату, а један примјерак рјешења доставити Служби за буџет и финансије.

**Члан 33.**

Код наплате такса за овјере потписа, преписа, рукописа, затим увјерења, мора се водити рачуна да се наплата врши сходно броју издатих овјера (потписа, преписа, рукописа), увјерења, и сл. са потписаним признаницама о наплати таксе.

**Члан 34.**

Уколико странка уплати таксу или накнаду на погрешну врсту прихода, водитељ поступка ће упутити странку да је дужна поднијети захтјев Пореској управи за прекњижење на тачну врсту прихода и доставити доказ из Пореске управе да је поступак прекњижења у току.

**Члан 35**.

Ради тачног извјештавања, као и ради анализе планирања прихода у наредном периоду, служба за буџет и финансије једанпут мјесечно врши контролу задужења прихода, са уплатама преко извода банака.

Поред послова из претходног става овог члана, служба за буџет и финансије обезбеђује:

- креирање извјештаја за Начелника општине, као и за све остале службе која врше задужење и наплату прихода,

- води писмену (помоћну) евиденцију о задуживањима и уплатама обвезника

накнада која се дијеле између буџета Републике и буџета општине,

- врши контролу обрачуна такса и накнада у складу са важећим прописима,

- врши повезивање спорних уплата са задужењем,

- предлаже покретање поступка принудне наплате,

- предлаже мјере и активности на повећању наплате прихода,

- захтјева и прикупља релевантне податке од других служби, Пореске управе и других органа и организација, које су по закону овлашћене за прикупљање и контолу непореских прихода,

- врши друге послове у вези са наплатом прихода.

**VI - ОДГОВОРНОСТ ЗА ПРИМЈЕНУ УПУТСТВА**

**Члан 36.**

За надзор над примјеном овог Упутства одговорни су службеници општинске управе Општине Источни Стари Град

За правилну примјену прописа којима се уређују непорески приходи буџета Општине одговорни су службеници који примјењују прописе или израђују акта на основу којих се стварају обавезе плаћања непореских прихода.

Уколико водитељ поступка не примјењује постојеће прописе подлијеже дисциплинској одговорности у складу са важећим Правилником о дисциплинској одговорности за службенике у јединици локалне самоуправе.

**Члан 37.**

Службеници запослени у Општинској управи који наплаћују таксе и накнаде и издају рјешења морају на свом радном мјесу имати копије прописа које примјењују у раду и добро познавати и примјењивати прописе којима је регулисана наплата таксе или накнаде у вези са примљеним поднесецима и другим писменима.

**Члан 38.**

Водитељ поступка је одговоран да у прилогу сваког предмета има документ о начину обрачуна таксе или накнаде који је прописно овјерен, као и уредно потписану доставницу о преузимању рјешења односно другог акта.

Ни један предмет се не може упутити у архиву ако претходно није извршен испис Контролне финансијске картице, на основу које се провјерава исправност, тачност и повезаност уплате са задужењем.

**VII - ЗАВРШНА ОДРЕДБА**

**Члан 39.**

Ово Упутство ступа на снагу даном доношења и биће објављено у „Службеним новинама Града Источно Сарајево“.

Број: А01-014-26/19 НАЧЕЛНИК

Датум: 16.01.2019.године

Бојо Гашановић